               ЕВРОПЕЙСКА КОМИСИЯ
            Брюксел, 2.4.2019
            COM(2019) 165 final
            Препоръка за
            РЕШЕНИЕ НА СЪВЕТА
            за допълване на указанията за водене на преговори за Програмата за развитие от Доха по отношение на плурилатералните преговори във връзка с правилата и задълженията за електронната търговия

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  На 13 декември 2017 г. на единадесетата Министерска конференция на Световната търговска организация (СТО) 70 от нейните страни членки приеха съвместно изявление относно електронната търговия
                     1
                  , с което се започна проучвателна работа по бъдещите преговори в СТО за търговските аспекти на електронната търговия.

                  Европейският съюз (ЕС) оказа силна подкрепа за проучвателната работа, която се извърши през 2018 г. в рамките на СТО. Тази работа беше прозрачна и отворена за всички страни — членки на СТО, и при нея се обсъдиха търговските аспекти на електронната търговия, представени за дискусия от участващите страни членки.

                  След като през декември 2018 г. успешно приключи проучвателната работа, на 25 януари 2019 г. 76 страни — членки на СТО, включително ЕС, потвърдиха намерението си да започнат преговори в СТО за търговските аспекти на електронната търговия
                     2
                  . Участващите страни членки потвърдиха, че ще се стремят да постигнат отговарящ на високи стандарти резултат, който надгражда върху съществуващите споразумения и рамки на СТО, като участват възможно най-много страни — членки на СТО. Участващите страни членки отчетоха конкретните възможности и предизвикателства за страните членки, в това число развиващите се и най-слаборазвитите държави, и за микро-, малките и средните предприятия във връзка с електронната търговия, и се ангажираха да ги вземат предвид. На последно място, те потвърдиха намерението си да продължават да насърчават всички страни — членки на СТО, да участват, за да се увеличат ползите от електронната търговия за предприятията, потребителите и световната икономика.

                  Съответно преговорите за електронната търговия следва да се провеждат в плурилатерален формат в рамките на СТО и да останат прозрачни и отворени за всяка една страна — членка на СТО, която желае да се присъедини. Участващите страни членки могат да представят всяко едно преговорно предложение в областта на търговските аспекти на електронната търговия в началото на преговорния процес в СТО или на по-късен етап.

                  Съветът оправомощи Комисията в рамките на Програмата за развитие от Доха (ПРД) за преговори в СТО, наред с другото, по търговията с услуги, улесняването на търговията и постепенната либерализация на търговските правила
                     3
                  . Предвид на факта, че електронната търговия е един от неизменните начини за търговия с услуги и стоки
                     4
                  , новите преговори в СТО за търговските аспекти на електронната търговия са в обхвата на предоставените правомощия, тъй като преговорите за електронната търговия спадат към търговията с услуги, улесняването на търговията и постепенната либерализация на търговските правила
                     5
                  . Поради това не е необходимо ново решение на Съвета за оправомощаване с оглед на започването на преговори съгласно член 218, параграф 3 от Договора за функционирането на Европейския съюз (ДФЕС).

                  Въпреки че електронната търговия не е нов въпрос в дневния ред на СТО
                     6
                  , плурилатералните преговори за търговските аспекти на електронната търговия биха могли обаче да са с широк обхват и да засегнат някои теми, по които ЕС има вътрешно законодателство или конкретни опасения, по-специално трансграничните потоци от данни и аудио-визуалните услуги, и специфични приоритети. Съответно, за да се зададат по-точни рамки на преговорите, Комисията препоръчва на Съвета приемането на указания за водене на преговори, които са конкретно за преговорите в СТО за електронната търговия.

                  С предлаганите указания за водене на преговори се цели да се гарантира, че ЕС може да започне преговори по всички търговски аспекти на електронната търговия, предложени от участващите страни — членки на СТО, в хода на преговорите, като се спазват изцяло достиженията на правото, в това число рамката за защита на личните данни, и политическите решения на ЕС при търговските преговори.

                  За ЕС целите при преговорите са утвърждаване на световната електронна търговия, улесняване на стопанските дейности, в това число на микро-, малките и средните предприятия, укрепване на доверието на потребителите в онлайн средата и създаване на нови възможности за стимулиране на приобщаващия растеж и развитие. За да се постигнат резултати, отговарящи на високи стандарти, с участието на възможно най-голям брой страни — членки на СТО, правилата и задълженията следва да предвиждат целесъобразна гъвкавост за страните членки.

                  Най-вероятният резултат от преговорите в СТО за електронната търговия е набор от правила на СТО, като впоследствие страните членки могат да решат едностранно да ги добавят към съответните си съществуващи списъци със задължения в СТО.

               •Съгласуваност с действащите разпоредби в тази област на политиката

                  Горепосочените цели са съвместими с Договора за Европейския съюз (ДЕС), според който ЕС следва да насърчава „интеграцията на всички страни в световната икономика, включително чрез постепенно премахване на пречките пред международната търговия“
                     7
                  .

                  На заседанието на Европейския съвет от 28 — 29 юни 2018 г. Комисията беше оправомощена да провежда политика за модернизация на СТО, за да може: 1) СТО да увеличи значимостта си и да се приспособява по-добре в условията на един променящ се свят и 2) да се увеличи ефективността на СТО. Модернизирането на начините, по които се създават правилата в СТО — една от главните цели на преговорите за електронната търговия — представлява основна част от този процес.

                  На 18 септември 2018 г. Комисията представи концептуален документ
                     8
                   по въпросите на модернизирането на СТО. Във връзка с укрепването на функцията за създаване на правила Комисията, наред с другото, подчерта необходимостта СТО да разгледа проблема с пречките пред цифровата търговия. В него се подчертава, че „[…] определянето на правила, обхващащи цифровата търговия, е важно за премахване на необоснованите пречки пред търговията, осъществявана по електронен път, за да се гарантира правна сигурност за дружествата и за да се осигури сигурна онлайн среда за потребителите. […] новите правила следва да обхващат не само търговията с услуги, но и всички икономически отрасли.“

                  ЕС систематично предлага амбициозни регулаторни правила за далекосъобщителните услуги и за цифровата търговия при преговорите си във връзка със свободната търговия. В указанията за водене на преговори, предложени с оглед на преговорите в СТО за електронната търговия, се следва същият подход като този, който ЕС следва в своите споразумения за свободна търговия (т. 10 — 12 в приложението).

               •Съгласуваност с други политики на Съюза

                  Правилата, предлагани от ЕС в двустранните преговори, и тези, които ЕС може да предложи в СТО, надграждат върху законодателството на ЕС за вътрешния пазар в областта на цифровата търговия и далекосъобщителните услуги и са в пълно съответствие с него.

                  С предлаганите указания за водене на преговори се потвърждава, че всяко договорено от ЕС правило или задължение следва да отговаря на правната рамка на ЕС (т. 9 в приложението).

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 207, параграф 3 и параграф 4, първа алинея във връзка с член 218, параграфи 3 и 4 от ДФЕС.

                  Съгласно член 207, параграф 3, когато се договарят споразумения за общата търговска политика, Комисията изготвя препоръки за Съвета. Съответните преговори се водят от Комисията в консултация със специален комитет, определен от Съвета, който я подпомага в тази задача, и в рамките на указанията, които Съветът може да ѝ отправи.

                  В член 218, параграф 3 от ДФЕС се предвижда, че Комисията представя препоръки на Съвета, който е овластен да приема решения за оправомощаване с оглед на започването на преговори, и съгласно член 218, параграф 4 от ДФЕС той може да отправя указания до преговарящия субект и да определя специален комитет, с който да се провеждат консултации при воденето на преговорите.

                  Що се отнася до преговорите в СТО за електронната търговия, Съветът вече оправомощи с оглед на започването на преговори и изготви указания за Комисията, като предоставените правомощия касаят търговията с услуги, улесняването на търговията и постепенната либерализация на търговските правила в СТО, което обхваща търговските правила и задълженията, свързани с електронната търговия (вж. раздел 1). Въпреки това е необходимо да се приемат допълнителни указания за водене на преговори, за да се зададат по-точни рамки за целта. Съответно Комисията препоръчва на Съвета да приеме решение на основание член 207, параграф 3 и параграф 4, първа алинея във връзка с член 218, параграфи 3 и 4 от ДФЕС.

               •Субсидиарност (при неизключителна компетентност)

                  В съответствие с член 3 от ДФЕС общата търговска политика е област на изключителна компетентност на ЕС. Поради това принципът на субсидиарност не се прилага (член 5, параграф 3 от ДЕС).

               •Пропорционалност

                  . Препоръката на Комисията отговаря на принципа на пропорционалност.

               •Избор на инструмент

                  Решение на Съвета на Европейския съюз за указанията за водене на преговори във връзка с търговските аспекти на електронната търговия, за да се допълнят указанията, изготвени за Комисията в рамките на ПРД.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на съществуващото законодателство

                  Не се прилага.

               •Консултации със заинтересованите страни

                  Не се проведе обществена консултация, тъй като все още не са известни аспектите по същество от преговорите в СТО.

                  Комисията провежда редовни консултации със заинтересованите страни, включително в експертната група за търговските споразумения
                     9
                   и в рамките на диалога с гражданското общество
                     10
                  .

               •Събиране и използване на експертни становища

                  Не се прилага.

               •Оценка на въздействието

                  Не се налага оценка на въздействието на този етап, тъй като преговорите в СТО за електронната търговия се основават на правомощията, които Съветът предостави на Комисията за преговори в СТО (вж. раздел 1). Предметът на преговорите не представлява нова област на политиката. Преговорите са продължение на по-широките преговори в СТО, които се провеждат от години.

               а)Освен това е от основно значение ЕС да извърши бърз напредък и да взема участие още от ранните етапи на преговорите.

               б)Последиците от възможните нови правила и задължения в резултат на плурилатералните преговори в СТО не могат да се определят предварително. Първо, защото преговорните предложения не са представени още от участващите страни — членки на СТО. Второ, тъй като не е ясно кои страни членки ще поемат задължения за всички или за част от новите правила и задължения в рамките на СТО.

                  Необходимостта от оценка на въздействието ще се разгледа отново при приключване на преговорите в СТО.

               •Пригодност и опростяване на законодателството

                  Не се прилага.

               •Основни права

                  Инициативата напълно съблюдава Хартата на основните права на Европейския съюз, и по-конкретно член 8 за защитата на личните данни.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Не се прилага.

               •Обяснителни документи (за директиви)

                  Не се прилага.

               •Подробно разяснение на конкретните разпоредби на предложението

                  Не се прилага.

               Препоръка за

               РЕШЕНИЕ НА СЪВЕТА

               за допълване на указанията за водене на преговори за Програмата за развитие от Доха по отношение на плурилатералните преговори във връзка с правилата и задълженията за електронната търговия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и параграф 4, първа алинея във връзка с член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)На 13 декември 2017 г. на единадесетата Министерска конференция на Световната търговска организация (СТО) 70 от нейните страни членки приеха съвместно изявление относно електронната търговия
                  11
               , с което се започна проучвателна работа по бъдещите преговори в СТО за търговските аспекти на електронната търговия.

               (2)На 25 януари 2019 г. 76 страни — членки на СТО, потвърдиха намерението си да започнат преговори в СТО за търговските аспекти на електронната търговия
                  12
               .

               (3)В рамките на Програмата за развитие от Доха Съветът оправомощи с оглед на започването на преговори в Световната търговска организация и изготви указания за Комисията, наред с другото, във връзка с търговията с услуги, улесняването на търговията и постепенната либерализация на търговските правила.

               (4)Необходимо е да се приемат допълнителни указания за водене на преговори, за да се доуточни позицията на Съюза при преговорите в СТО за търговските аспекти на електронната търговия.

               (5)Съгласно член 218, параграф 4 комитетът „Търговска политика“ следва да продължи да е комитетът, с който се провеждат консултации във връзка с преговорите,

               ПРИЕ НАСТОЯЩОТО РЕШЕНИЕ:

               Член 1

               Указанията за водене на преговори, изготвени за Комисията във връзка с Програмата за развитие от Доха, се допълват с указанията за водене на преговори за плурилатералните преговори във връзка с правилата и задълженията за електронната търговия, които са представени в приложението.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        WT/MIN(17)/60.

                     (2)

                        WT/L/1056.

                     (3)

                        Серия от заключения на Съвета от периода от 25 октомври 1999 г. до 10 март 2008 г. представят правомощията в рамките на ПРД.

                     (4)

                        Работната програма от 25 септември 1998 г. предвижда, че електронната търговия е производството, разпространението, пускането на пазара, продажбата или доставката на стоки или услуги чрез електронни средства.

                     (5)

                        По-конкретно се прави препратка към заключенията на Съвета от 25 октомври 1999 г., 21 ноември 2001 г., 21 юли 2003 г. (където специално се предвижда, че министерските декларации от Сингапур и Доха и свързаните текстове, приети в Доха, както и по-ранните заключения на Съвета представляват основанието за действие от страна на Съюза при преговорите в рамките на ПРД), 5 декември 2003 г., 6 октомври 2004 г., 19 юли 2005 г., 18 октомври 2005 г., 21 ноември 2005 г., 12 юни 2006 г. и 10 март 2008 г.

                     (6)

                        Работната програма на СТО за електронната търговия беше започната през 1998 г.

                     (7)

                        Член 21, параграф 2, буква д) от ДЕС.

                     (8)

                  http://trade.ec.europa.eu/doclib/docs/2018/september/tradoc_157331.pdf

                     (9)

                  http://ec.europa.eu/trade/trade-policy-and-you/expert-groups/

                     (10)

                  http://trade.ec.europa.eu/civilsoc/meetdetails.cfm?meet=11531

                     (11)

                        WT/MIN(17)/60.

                     (12)

                        WT/L/1056.

    ---documentbreak---

               ЕВРОПЕЙСКА КОМИСИЯ
            Брюксел, 2.4.2019
            COM(2019) 165 final
            ПРИЛОЖЕНИЕ
            към
            Препоръка за Решение на Съвета
            за допълване на указанията за водене на преговори за Програмата за развитие от Доха по отношение на плурилатералните преговори във връзка с правилата и задълженията за електронната търговия

               ПРИЛОЖЕНИЕ

               1.ЕСТЕСТВО И ОБХВАТ НА ПРАВИЛАТА И ЗАДЪЛЖЕНИЯТА

               1.Въз основа на правомощията, предоставени от Съвета за преговори в Световната търговска организация (СТО) по Програмата за развитие от Доха, целта на плурилатералните преговори следва да е определянето на правила в СТО за търговските аспекти на електронната търговия, за да се утвърди световната електронна търговия, да се улеснят дейностите на предприятията, в това число на микро-, малките и средните предприятия, по-конкретно чрез укрепване на доверието на потребителите в онлайн средата и чрез създаване на нови възможности за стимулиране на приобщаващия и устойчив растеж и развитие. С преговорите следва да се цели също така либерализация на търговията с услуги и стоки в конкретни отрасли от пряко значение за утвърждаване на електронната търговия.

               2.Преговорите следва да се провеждат и приключат, като се вземат надлежно предвид правата и задълженията на страните членки в рамките на СТО, като се съблюдават принципите на прозрачност и приобщаване и като се надгражда върху съществуващите споразумения на СТО, включително изключенията в тях.

               3.Целта на преговорите следва да е разработването на правила и задължения, отговарящи на високи стандарти, с участието на възможно най-голям брой страни — членки на СТО. При преговорите следва да се отчитат конкретните възможности и предизвикателства за страните — членки на СТО, във връзка с електронната търговия. Съответно правилата и задълженията следва да предвиждат целесъобразна гъвкавост.

               4.В договорените от Европейския съюз (ЕС) правила и задължения следва да се взема предвид задължението за третиране като най-облагодетелствана нация в съществуващите споразумения на СТО, освен ако страните — членки на СТО, могат да договорят различни клаузи.

               2.ПРЕДЛОЖЕНО СЪДЪРЖАНИЕ НА ПРАВИЛАТА И ЗАДЪЛЖЕНИЯТА

               5.При преговорите следва да се разработят нови правила за търговските аспекти на електронната търговия в СТО. С тях следва да се цели подобряване на условията на световната електронна търговия в интерес на предприятията и потребителите в Европейския съюз и увеличение на участието на микро-, малките и средните предприятия, както и на развиващите се и на най-слаборазвитите държави в световните вериги на стойността.

               6.Преговорите ще се водят по открит и приобщаващ начин. Поради това те могат да обхващат всички търговски аспекти на електронната търговия, предложени от участващите страни членки. Като се отчита междусекторното естество на електронната търговия, преговорите могат да обхванат въпроси, като:

               –улесняване на електронните трансакции (например електронни подписи и други удостоверителни услуги, електронна автентификация);

               –мита при предаването по електронен път и предаваното съдържание;

               –доверие на потребителите (например онлайн защитата на потребителите, нежелани електронни съобщения и достъп до правна защита);

               –регулаторни правила за далекосъобщителните услуги, за да се гарантира, че са осигурени еднакви условия на конкуренция, която да е ефективна в отрасъла на далекосъобщенията;

               –трансгранични потоци от данни, изисквания към локализирането на данните и защита на личните данни;

               –доверие на предприятията (например защита на компютърни изходни кодове, принудителен трансфер на технологии);

               –подобрен достъп до електронната търговия (например достъп до интернет, онлайн услуги и правителствени данни или отговорност на онлайн посредниците и достъп до онлайн посредниците);

               –мерки за улесняване на търговията, които са от значение за електронната търговия (например безкнижна търговия), като надлежно се взема предвид Споразумението на СТО за улесняване на търговията;

               –търговски аспекти на електронната търговия във връзка с правата върху интелектуална собственост, в това число търговските тайни;

               –свързани с развитието въпроси;

               –прозрачност, и

               –сътрудничество (например между участващите страни членки, органи за защита на потребителите).

               7.Европейският съюз може също така да започне преговори по други търговски аспекти на електронната търговия, предложени от участващите страни членки, в съответствие с тези указания.

               8.С преговорите следва също така да се цели постепенната либерализация на търговията с услуги и стоки, като се намалят ограниченията пред достъпа до пазара и националното третиране в определени конкретни отрасли, които са от пряко значение за утвърждаване на електронната търговия, по-специално далекосъобщителните услуги и компютърните и свързаните услуги, като се надхвърлят съществуващите задължения на страните членки в СТО.

               9.Всяко договорено от Европейския съюз правило или задължение следва да отговаря на правната рамка на ЕС.

               10.По-конкретно Европейският съюз не приема правила или задължения, които биха могли да засегнат правната му рамка за киберсигурността, по-специално едно високо общо ниво на сигурност на мрежите и информационните системи в Европейския съюз.

               11.Също така Европейският съюз не приема правила или задължения, които биха могли да засегнат правната му рамка за защита на личните данни. По отношение на трансграничните потоци от данни (изискванията към локализирането на данните и защитата на личните данни) Европейският съюз следва хоризонталния подход, възприет във връзка с двустранните търговски и инвестиционни споразумения.

               12.Освен това Европейският съюз и неговите държави членки си запазват възможността да съхранят и развиват капацитета си за определяне и прилагане на културна и аудио-визуална политика с оглед на опазване на културното си многообразие. Европейският съюз не приема правила или задължения за аудио-визуалните услуги. Европейският съюз не поема задължения за услугите, нито за дейностите, предоставяни или извършвани при упражняване на държавна власт.

               13.Правилата и задълженията не следва да възпрепятстват Европейския съюз, неговите държави членки и техните национални, регионални и местни органи да уреждат икономическата дейност в защита на обществения интерес с оглед на постигането на легитимните цели на обществената политика, като опазването и подобряването на общественото здраве, социалните услуги, общественото образование, безопасността, околната среда, обществения морал, социалната закрила или защитата на потребителите, неприкосновеността на личния живот и защита на личните данни, както и насърчаването и опазването на културното многообразие. Високото качество на обществените услуги в Европейския съюз следва да се запази в съответствие с Договора за функционирането на Европейския съюз, и по-специално протокол № 26 относно услугите от общ интерес, и следва да се вземат предвид резервите на Европейския съюз в тази област, включително съгласно ГАТС.


               ЕВРОПЕЙСКА КОМИСИЯ
            Брюксел, 13.9.2019
            COM(2019) 417 final
            Препоръка за
            РЕШЕНИЕ НА СЪВЕТА
            за разрешаване на започването на преговори по споразумение между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

                  В продължение на повече от 35 години Кабо Верде и ЕС поддържат тесни и много конструктивни отношения, основани преди всичко на активно и трайно сътрудничество за развитие. От ноември 2007 г. насам отношенията между ЕС и Кабо Верде се уреждат от специалното партньорство между ЕС и Кабо Верде, което представлява амбициозен инструмент за укрепване на двустранните отношения и e единствено по рода си сред държавите от Африка, Карибите и Тихоокеанския басейн (АКТБ). Сред целите на специалното партньорство са увеличаване на мобилността и междуличностните контакти между гражданите на ЕС и Кабо Верде и засилване на сътрудничеството в борбата с незаконната имиграция. В рамките на това партньорство Кабо Верде сключи през 2008 г. партньорство за мобилност с ЕС и стана първата африканска страна, направила това. Партньорството за мобилност е насочено към укрепване на сътрудничеството с ЕС в областта на миграцията, управлението на границите, борбата с незаконната миграция и трафика на хора.

                  Специалното партньорство подготви почвата за договарянето и сключването на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз
                     1
                   (наричано по-нататък „Споразумението“), прието успоредно със Споразумението между Европейския съюз и Република Кабо Верде за обратно приемане на незаконно пребиваващи лица
                     2
                  . Двете споразумения влязоха в сила на 1 декември 2014 г.

                  На 2 февруари 2020 г. ще започне да се прилага Регламент (ЕС) 2019/1155 от 20 юни 2019 г. за изменение на Визовия кодекс
                     3
                  . В случай на противоречие между тях Споразумението, което е международно споразумение на Съюза, ще има предимство пред вторичното законодателство на Съюза и съответно ще продължи да се прилага. Въпреки това Визовият кодекс също ще се прилага към въпроси, които не са уредени от Споразумението. Поради това някои от разпоредбите на преработения Визов кодекс ще се отразят на процедурите за издаване на визи за гражданите на Кабо Верде.

                  Например преработеният Визов кодекс въвежда хармонизиран подход към издаването на многократни визи за редовно пътуващи лица с чисто визово досие за период, който се увеличава постепенно от една на пет години, и ще предвижда възможност за освобождаване от визова такса за деца на възраст от шест години и под 18 години. С него общата визова такса се увеличава от 60 на 80 евро и се въвежда възможността за временно премахване — чрез решение за изпълнение на Съвета — на някои от облекченията, приложими за граждани на трета държава (и/или някои категории пътуващи лица от тази държава), като например освобождаване от визова такса, срок на валидност на многократните визи, по-малък брой на придружаващите документи, които да бъдат представени, ако се прецени, че сътрудничеството на страната по въпросите на обратното приемане е недостатъчно.

                  За разлика от подобни споразумения за облекчаване на визовия режим, сключени между ЕС и други трети държави, споразумението с Кабо Верде не включва разпоредба за намаляване на визовата такса, нито предвижда хармонизиран списък на придружаващите документи, които да бъдат представени от заявителя за обосноваване на целта на пътуването. Освен това Споразумението не дава възможност за временно спиране на прилагането на всички или някои от неговите разпоредби в случай на недостатъчно сътрудничество в областта на обратното приемане.

                  С оглед на горепосоченото Европейската комисия смята, че е целесъобразно сключеното с Кабо Верде споразумение да бъде адаптирано.

                  Визова политика на Кабо Верде спрямо гражданите на ЕС

                  От 1 януари 2019 г. гражданите на ЕС са освободени от изискването за притежаване на виза (за престой до 30 дни) за пътувания до територията на Кабо Верде.

               Гражданите на ЕС могат да се възползват от предвидените в Споразумението улеснения за престой с продължителност над 30 дни и до 90 дни в рамките на период от 180 дни.

                  Ако Кабо Верде въведе отново изискване за притежаване на виза за гражданите на ЕС, разпоредбите на Споразумението ще се прилагат изцяло към гражданите на ЕС на основата на принципа за реципрочност.

               •Съгласуваност с действащите разпоредби в тази област на политиката

                  Както беше пояснено в предишната част, основната цел, която трябва да се постигне с договарянето и сключването на изменено споразумение, е улесненията, предоставени на гражданите на Кабо Верде, да бъдат приведени в съответствие с преработените разпоредби на Визовия кодекс.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за настоящата препоръка е член 218, параграфи 3 и 4 от ДФЕС.

                  Предметът на измененото споразумение ще бъде част от общата визова политика на Съюза за краткосрочен престой с продължителност до 90 дни в рамките на 180-дневен период. Следователно може да се предвиди, че материалноправното основание за решенията за подписване и сключване на споразумението ще бъде член 77, параграф 2, буква а) от Договора за функционирането на Европейския съюз (ДФЕС).

               •Субсидиарност (при неизключителна компетентност)

                  Съюзът вече е упражнил своята компетентност в тази област и е установил правила в това отношение чрез приемането на Визовия кодекс, в който са определени процедурите и условията за издаване на визи за краткосрочен престой, които са задължителни за всички държави — членки на Европейския съюз, прилагащи достиженията на правото от Шенген.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Съвместният комитет, създаден с цел извършването на мониторинг на прилагането на Споразумението, проведе три заседания (5 октомври 2015 г., 19 октомври 2016 г. и 27 ноември 2017 г.) и отбеляза като цяло положителното прилагане, но посочи и възможности за подобряване на някои аспекти на процедурата за обработване на визи. Съвместният комитет препоръча по-конкретно двете страни по Споразумението да положат съвместни усилия, за да могат правилно и изчерпателно да информират кандидатите за виза за изискванията и възможностите за подаване на заявление за шенгенска виза и за получаване на такава виза.

               От влизането в сила на Споразумението броят на заявленията за виза, подадени в консулствата на държавите членки в Кабо Верде, постоянно нараства. През 2014 г. бяха подадени 14 694 заявления за виза. През 2018 г. броят им достигна 20 158 (+ 37,2 %). Броят на издадените визи също нарасна, макар и с по-бавни темпове — от 11 370 през 2014 г. на 13 343 през 2018 г. (+17,3 %). Отказите възлизаха на 33,5 % през 2018 г.

                  Държавите членки, издаващи визи в Кабо Верде (Испания и Португалия, като Португалия представлява 19 държави членки в общия визов център в Прая), провеждат редовни срещи в рамките на групата за местно шенгенско сътрудничество в Прая. Тези заседания се председателстват от Делегацията на ЕС в Кабо Верде.

                  Групата за местно шенгенско сътрудничество потвърди като цяло доброто прилагане на Споразумението и на приложимите разпоредби от Визовия кодекс. Същевременно обаче бяха отчетени редица трудности при обработването на заявления за виза, подадени от граждани на Кабо Верде, особено по отношение на удостоверяващите документи за обосноваване на целта на пътуването и/или на принадлежността към една от категориите кандидати, за които се прилагат улеснения и които са определени в действащото споразумение.

                  Работна група „Визи“ на Съвета обсъди актуалното състояние във връзка с прилагането на Споразумението пет пъти (на 26 октомври 2015 г., 27 октомври 2016 г., 11 декември 2017 г., 20 май 2019 г. и 10 юли 2019 г.). На последното заседание Комисията уведоми държавите членки за проучвателните разговори, които е предприела с органите на Кабо Верде относно евентуално изменение на Споразумението и обхвата му.

               4.ОТРАЖЕНИЕ ВЪРХУ БЮДЖЕТА

                  Предвиденото изменено споразумение няма да има отражение върху бюджета на ЕС.

               5.ДРУГИ ЕЛЕМЕНТИ

               •Указания за водене на преговори

               Визова такса и освобождаване от визова такса

               В други споразумения за облекчаване на визовия режим, сключени между ЕС и трети държави, общата визова такса е определена на 35 евро. Този размер беше включен в предишните указания за водене на преговори, като се взема под внимание фактът, че във Визовия кодекс визовата такса е определена на 60 евро. Споразумението с Кабо Верде не съдържа разпоредба за намаляване на общата визова такса.

               В преработения Визов кодекс визовата такса ще се увеличи от 60 на 80 евро и тази по-висока такса ще се отнася и за кандидатите за виза от Кабо Верде.

               Поради това се предлага визовата такса за кандидатите за виза от Кабо Верде да бъде намалена, както беше направено за гражданите на всички трети държави, които са сключили споразумение за облекчаване на визовия режим с ЕС. Намалената такса обаче следва да бъде пропорционална на променената визова такса. Поради това се предлага намалената такса да се равнява на половината от размера, определен в националното законодателство на страните по Споразумението (за ЕС — във Визовия кодекс). Този подход ще даде възможност на ЕС да адаптира размера на таксата с оглед на променящите се обстоятелства.

               В хода на преговорите следва да се обсъди включването на допълнителни категории кандидати, за които визовата такса да бъде отменена.

               Многократни визи с дълъг срок на валидност

               В споразумението за изменение трябва да се вземат предвид промените, въведени с преработения Визов кодекс във връзка с издаването на многократни визи с дълъг срок на валидност.

               Действащото понастоящем споразумение предоставя петгодишни многократни визи на ограничен брой категории редовно пътуващи лица (например членове на национални и регионални правителства, постоянни членове на официални делегации, бизнесмени, близки членове на семейството) и предвижда многократни визи на каскаден принцип с постепенно увеличаване на срока на валидност за други категории редовно пътуващи лица.

               Преработеният Визов кодекс (член 24, параграф 2) обаче предвижда различна система на каскаден принцип за получаване на многократни визи, която не е ограничена до определени категории.

               Затова се предлага измененото споразумение да следва подобен подход, т.е. подход на каскаден принцип, който ще се прилага за всички кандидати за виза, различни от спадащите към категориите, на които вече се издават петгодишни многократни визи в съответствие с член 5, параграф 1 от действащото споразумение.

               Освен това споразумението за изменение следва да намали броя на правомерно използваните визи, който се изисква като предварително условие за получаването на многократна виза, и/или да увеличи референтните периоди, през които следва да бъде получен и правомерно използван определеният брой визи.

               Списък на придружаващите документи за обосноваване на целта на пътуването / за доказване на настаняване

               Действащите споразумения за облекчаване на визовия режим, сключени между ЕС и други трети държави, предоставят улеснения, изразяващи се в намаляване на броя на придружаващите документи, които се изискват за обосноваване на целта на пътуването, до обикновено един-единствен документ за всяка категория кандидати за виза. Споразумението с Кабо Верде не съдържа подобна разпоредба.

               Споразумението за изменение следва да установи списък на придружаващите документи, които кандидатите за виза трябва да представят, за да докажат целта на пътуването. Броят на документите следва да бъде намален по принцип до един придружаващ документ за всяка категория. С това се цели опростяване на процедурата за кандидатстване и улесняване на идентифицирането на кандидатите, спадащи към една от определените в Споразумението категории.

               Освен това Визовият кодекс предвижда хоризонтални улеснения във връзка с придружаващите документи, които трябва да бъдат представени от редовно пътуващите лица. Съгласно член 14, параграф 6 изискването за някои придружаващи документи „може да не се прилага по отношение на кандидати, известни на консулството или на централните органи със своята добросъвестност и надеждност, по-специално във връзка с правомерното използване на предишни визи, ако няма съмнение, че при преминаването на външните граници на държавите членки кандидатът изпълнява изискванията по член 6, параграф 1 от Кодекса на шенгенските граници“.

               С оглед на този принцип измененото споразумение следва да съдържа разпоредба, съгласно която след като лицето е получило първата си многократна виза (със срок на валидност от една, две или три години), т.е. достигнало е второто ниво на каскадата, то следва по принцип да бъде освободено от изискването за представяне на документи за доказване на настаняване и/или на средства за плащане на такова настаняване.

               Освобождаване от изискването за виза за притежателите на разрешения за преминаване на ЕС

               Измененото споразумение следва да освобождава от изискването за виза притежателите на разрешение за преминаване на ЕС, издадено на някои служители на институциите на Съюза в съответствие с Регламент (ЕС) № 1417/2013 на Съвета.

               Основание за временно спиране поради неприлагане на споразумението за обратно приемане

               В Споразумението се предвижда възможност за временно спиране на прилагането му, като е посочен изчерпателен списък от основания, например по причини, свързани с обществения ред, защита на националната сигурност, защита на общественото здраве.

               В съответствие с посочения в преработения Визов кодекс подход, при който облекчаването на визовия режим е обвързано със сътрудничество по въпросите на връщането, споразумението за изменение следва да увеличи основанията за временно спиране на прилагането и да включи в тях възможността ЕС да спре временно прилагането на споразумението за облекчаване на визовия режим, изцяло или частично, в случай на неприлагане на Споразумението за обратно приемане, сключено между ЕС и Кабо Верде, или на недостатъчно сътрудничество в борбата с незаконната миграция.

               6.ЗАКЛЮЧЕНИЯ

                  С оглед на горепосоченото Комисията препоръчва на Съвета да разреши започването на преговори по споразумение между ЕС и Република Кабо Верде за изменение на Споразумението между ЕС и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз, което е в сила понастоящем.

               Препоръка за

               РЕШЕНИЕ НА СЪВЕТА

               за разрешаване на започването на преговори по споразумение между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да започнат преговори за сключването на споразумение с Република Кабо за изменение на Споразумението между ЕС и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               С настоящото на Комисията се разрешава да започне преговори от името на Съюза по международно споразумение с Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз.

               Член 2

               Указанията за водене на преговорите се съдържат в приложението към настоящото решение.

               Член 3

               Преговорите се водят в консултация с работна група „Визи“ на Съвета.

               Съставено в Брюксел на […] година.

                     За Съвета

                     Председател

                     (1)

                        OВ L 282, 24.10.2013 г., стр. 3–12.

                     (2)

                        OВ L 282, 24.10.2013 г., стр. 15–34.

                     (3)

                        Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс). OВ L 188, 12.7.2019 г., стр. 25–54.

    ---documentbreak---

               ЕВРОПЕЙСКА КОМИСИЯ
            Брюксел, 13.9.2019
            COM(2019) 417 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори по споразумение между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               ПРИЛОЖЕНИЕ

               Указания за водене на преговори

               В хода на преговорите Комисията следва да се стреми към постигане на целите, които са подробно описани по-долу.

               1.Цел и приложно поле на споразумението

               Целта на споразумението е да се измени действащото споразумение между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „действащото споразумение“)
                  1
               . Действащото споразумение, което влезе в сила на 1 декември 2014 г., се прилага към издаването на визи за граждани на Република Кабо Верде (наричана по-нататък „Кабо Верде“) за планиран престой в Шенгенското пространство с продължителност от не повече от 90 дни в рамките на период от 180 дни.

               От 1 януари 2019 г. гражданите на ЕС са освободени от изискването за притежаване на виза (за престой до 30 дни) за пътувания до Кабо Верде. По принцип гражданите на ЕС могат да се възползват от предвидените в Споразумението улеснения за престой с продължителност над 30 дни и до 90 дни в рамките на период от 180 дни.

               Споразумението за изменение ще се прилага изцяло, на основата на принципа за реципрочност, и ако Кабо Верде реши да наложи отново изискване за притежаване на виза за гражданите на ЕС.

               Споразумението за изменение следва да съдържа ясни, недвусмислени и правно обвързващи права и задължения за улесняване на процедурите за кандидатстване и издаване на визи за граждани на Кабо Верде, като се вземат под внимание правилата на преработения Визов кодекс
                  2
               .

               2.Специфични въпроси

               Споразумението за изменение следва да взема под внимание действащото споразумение, предишни споразумения за облекчаване на визовия режим между Съюза и други трети държави и конкретната ситуация на Кабо Верде, която е първата несъседна на ЕС държава, с която ЕС е сключил споразумение за облекчаване на визовия режим успоредно със споразумение за обратно приемане.

               Освен това изменението на Визовия кодекс, което влезе в сила на 2 август 2019 г. и ще се прилага от 2 февруари 2020 г., предвижда промени в общите правила за процедурите за издаване на виза. Преработените правила също следва да се вземат под внимание, за да се гарантира, че предложените на Кабо Верде улеснения в споразумението за изменение продължават да надхвърлят общите правила, посочени в преработения Визов кодекс.

               2.1.Визова такса

               В споразумението за изменение следва да се определи таксата за обработване на заявленията за виза, която да се равнява на половината от размера, предвиден в националното законодателство на договарящите се страни.

               В допълнение към категориите, посочени в член 5, параграф 1 от действащото споразумение, таксата следва да бъде премахната и за кандидатите под 18-годишна възраст. Освен това може да бъде разгледана възможността за включването и на други категории кандидати, като например близки роднини на граждани на ЕС.

               2.2.
                     Многократни визи с дълъг срок на валидност

               Правилата за издаване на петгодишни многократни визи за някои категории граждани, определени в член 4, параграф 1 от действащото споразумение, следва да продължат да се прилагат.

               В допълнение споразумението за изменение следва да определи правилата за издаване на многократни визи за всички останали кандидати въз основа на разпоредбите на член 24 от преработения Визов кодекс.

               С член 24, параграф 2 от преработения Визов кодекс се установява обща система за издаване на визи на каскаден принцип за всички кандидати, независимо от целта на пътуването им. В споразумението за изменение следва да бъде установен сходен подход.

               Споразумението за изменение следва да улесни издаването на многократни визи чрез намаляване на броя на получените по-рано и правомерно използвани визи и/или чрез увеличаване на референтните периоди, през които следва да бъде получен и правомерно използван определеният брой визи. Такава система на каскаден принцип би могла например да бъде следната:

               –след получаването и правомерното използване на една или две визи през предходните 24 месеца, кандидатите следва да получат многократна виза със срок на валидност от една година, когато кандидатстват за следващата виза;

               –след правомерното използване на една едногодишна многократна виза през предходните 30 или 36 месеца, на кандидата следва да бъде издадена многократна виза с по-дълъг срок на валидност (например две или три години);

               –след правомерното използване на една двегодишна или тригодишна многократна виза през предходните 42 или 48 месеца, на кандидата следва да бъде издадена многократна виза с по-дълъг срок на валидност (например три или максимум пет години).

               2.3.
                     Придружаващи документи

               Измененото споразумение следва да предвижда улеснения във връзка с придружаващите документи, които трябва да бъдат представени при кандидатстване за виза.

               Броят на документите, които трябва да бъдат представени за доказване на целта на пътуването на кандидата, следва по принцип да бъде намален до един придружаващ документ за всяка категория кандидати, обхванати от споразумението за изменение.

               Кандидати, които вече са получили и правомерно използвали многократна виза (със срок на валидност от поне една година), следва по принцип да бъдат освободени от изискването за представяне на придружаващи документи във връзка с настаняване или на доказателство за достатъчно средства за настаняване.

               2.4.
                     Освобождаване от изискването за виза за притежателите на разрешения за преминаване на ЕС

               Споразумението за изменение следва да освобождава от изискването за виза притежателите на разрешение за преминаване на ЕС, издадено на някои служители на институциите на Съюза в съответствие с Регламент (ЕС) № 1417/2013 на Съвета.

               2.5.
                     Клауза за временно спиране на прилагането

               Споразумението за изменение следва да измени заключителните разпоредби на действащото споразумение, като предостави възможността договарящите страни да спрат временно прилагането му, изцяло или частично, независимо от причината и недвусмислено, ако бъде преценено, че сътрудничеството на Кабо Верде в сферата на обратното приемане не е достатъчно.

                     (1)

                        OВ L 282, 24.10.2013 г., стр. 3.

                     (2)

                        Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс). OВ L 188, 12.7.2019 г., стр. 25.


               ЕВРОПЕЙСКА КОМИСИЯ
            Брюксел, 15.11.2019
            COM(2019) 595 final
            Препоръка за
            РЕШЕНИЕ НА СЪВЕТА
            за разрешаване на започването на преговори за изменение на Международното споразумение за захарта от 1992 г.

               ОБЯСНИТЕЛЕН МЕМОРАНДУМ

               Настоящата препоръка се отнася до решение за упълномощаване на Комисията да участва от името на Съюза в преговори за частично преразглеждане на Международното споразумение за захарта (наричано по-нататък „МСЗ“), които Международният съвет за захарта реши да започне под ръководството на Конференцията на ООН за търговия и развитие (УНКТАД). Съгласно решението на Международния съвет за захарта от 19 юли 2019 г. тези преговори се отнасят до административния бюджет и вноските на членовете, както и до ограничени изменения, свързани с целите и работната програма на Международната организация за захарта (МОЗ).

               1.КОНТЕКСТ НА ПРЕПОРЪКАТА

               •Реформиране на Международното споразумение за захарта от 1992 г.

               Европейският съюз е страна по МСЗ.

               Целта на МСЗ е да гарантира засилване на международното сътрудничество по въпросите, които имат пряко или непряко отношение към захарта в света, да създаде рамка за междуправителствени консултации за захарта и за начините да се подобри световната икономика в сектора на захарта, да се улесни търговията със захар чрез събиране и предоставяне на информация относно световния пазар на захар и други подсладители и да се насърчи повишеното търсене на захар, по-специално за нетрадиционни начини на употреба. МСЗ влезе в сила на 1 януари 1993 г. за срок от три години до 31 декември 1995 г. Оттогава срокът му редовно е удължаван за допълнителни периоди от по две години. За последен път той беше удължен през юли 2019 г. с решение на Международния съвет за захарта и ще остане в сила до 31 декември 2021 г.

               Съгласно член 8 от МСЗ Международният съвет за захарта е органът, отговарящ за изпълнението на всички функции, необходими за прилагането на разпоредбите на МСЗ. В член 13 от МСЗ се предвижда, че всички решения на Международния съвет за захарта се вземат по принцип с консенсус, освен ако в МСЗ не е предвидено друго. Ако не бъде постигнат консенсус, решенията се приемат с обикновено мнозинство, освен ако в МСЗ не е предвидено специално гласуване.

               Съгласно член 25 от МСЗ членовете на МОЗ разполагат с общо 2000 гласа. Всеки от членовете на МОЗ разполага с определен брой гласове, който всяка година се преизчислява съобразно предварително определени критерии в МСЗ.

               Споразумението, и особено разпределението на гласове между членовете, въз основа на което се определя и вноската на всеки член, вече не отразява реалността на световния пазар на захар. Понастоящем ЕС има определено най-голяма вноска в бюджета на МОЗ. От 2015 г. насам МОЗ обсъжда на равнище работна група възможностите за преразглеждане на механизма за разпределяне на гласовете.

               През 2017 г. Комисията получи мандат от Съвета да започне преговори с другите страни по МСЗ в рамките на Международния съвет за захарта с оглед актуализирането на МСЗ, по-специално по отношение на несъответствията между влиянието на броя гласове и финансовите вноски на членовете на МОЗ, от една страна, и тяхната относителна позиция на световния пазар на захар, от друга страна. Този мандат остава валиден до 31 декември 2019 г. Въз основа на него Комисията пое инициативата да започне преговори с държавите, членуващи в МОЗ, и представи конкретни предложения за изменение на член 25 от МСЗ, с който се уреждат приемането на административния бюджет и вноските на членовете.

               На 55-тата си сесия на 19 юли 2019 г. Международният съвет за захарта реши да започне преговори под ръководството на УНКТАД преди следващото си заседание през ноември 2019 г. Тези преговори ще се занимаят с частично преразглеждане на МСЗ с акцент върху глава I и глава VII, по-конкретно във връзка с въпросите на „административния бюджет и вноските на членовете“, както и с други ограничени изменения, включително на глава IX и глава X, които членовете решиха да представят. Съгласно решението на Международния съвет за захарта този процес трябва да приключи преди 31 декември 2021 г. Това означава, че освен разпределението на гласовете и финансовите вноски на членовете (глава VII), предвиденото осъвременяване на споразумението следва да включва и:

               (1)общите цели на Международната организация за захарта (глава I), по-конкретно за да се включи етанолът,

               (2)по-широко определение на „информация и проучвания“ (глава IX), на практика за да се допусне включването на етанола в подобни дейности,

               (3)по-широко определение на „научни изследвания и развитие“ (глава X),

               Не се предвижда промяна на общата цел на МОЗ, както е посочена в член 1 от споразумението, дори при потенциалното включване на етанола.

               Въвеждането на реформи в МОЗ с цел допълнително съобразяване с практиките, които Съюзът насърчава в други международни органи по суровините, както и с развитието на световния пазар на захар от 1992 г. насам, очевидно е в интерес на Съюза. Най-малкото реформите следва да доведат до прозрачност по отношение на отговорностите на членовете при гласуване, както и по отношение на финансовите им вноски. Разпределението на гласовете в МОЗ следва да бъде измеримо според показатели като търговия, потребление, производство и платежоспособност. Последният показател се използва от ООН, за да се даде възможност за признаване на свързания с развитието аспект на захарта. Отчитането на този показател води до разпределяне на по-голяма част от финансовата отговорност към тези членове, които могат да правят по-големи вноски в бюджета на МОЗ. Официалното включване на етанола в целите и работната програма на МОЗ е в съответствие с целта на Съюза за модернизиране на МСЗ и привежда съдържанието му в съответствие с вече установената практика.

               •Съгласуваност със съществуващите практики в Международните органи по суровините

                  В международни съвети по суровините като например Международния съвет по зърното (IGC) и Международния съвет за маслиновите продукти (IOC) Съюзът е договорил разпределение на правата на глас и ясни механизми за годишна актуализация, които отразяват относителното значение на Съюза на пазарите на зърно и на маслини и маслиново масло. В IGC показателите са търговия, потребление и производство. Това се различава от актуалната практика на МОЗ, според която споразумението от 1992 г. не позволява изменения, които да отразяват променящите се позиции на членовете в международната икономика на захарта. Освен това понастоящем разпределението на правата на глас не може да се изчислява предварително от членовете, а произтича от липса на прозрачно изчисление. Частичното преразглеждане на МСЗ следва да съобрази практиките на МОЗ с тези, възприети в другите международни органи по суровините.

               •Съгласуваност с други политики на Съюза

                  Захарта е чувствителен продукт съгласно общата търговска политика на Съюза и общата селскостопанска политика. В международните търговски преговори на Съюза захарта играе ключова роля, като производството и търговията са предмет на внимателно наблюдение от страна на Комисията. Захарта също така е важна суровина за много развиващи се държави и свързаният с развитието аспект на захарта е от съществено значение в общата търговска политика. МОЗ предоставя неутрална платформа за обсъждане на свързани със захарта въпроси сред голям брой членове. Същевременно наблюдението на развитието на световния пазар на захар е в интерес на възможностите за управление на пазара съгласно общата селскостопанска политика.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  В член 218, параграф 3 от Договора за функционирането на Европейския съюз (ДФЕС) се предвижда разрешаване на започването на преговорите и назначаване, в зависимост от областта на предвиденото споразумение, на преговарящ или ръководител на преговарящия екип на Съюза. В член 218, параграф 4 от ДФЕС се предвижда Съветът да дава указания до преговарящия и да определи специален комитет, като преговорите трябва да се водят в консултация с този комитет.

               •Приложение в конкретния случай

               Предвиденият мандат за водене на преговори следва да даде на преговарящите от името на Съюза средствата за постигане на общите цели, определени в първото тире от точка 1.

                  Поради това процесуалноправното основание за предложеното решение е член 218, параграфи 3 и 4 от ДФЕС.

               •Заключение

               Правното основание за предложеното решение следва да е член 218, параграфи 3 и 4 от ДФЕС.

               ·Субсидиарност (при неизключителна компетентност)

               Съюзът е страна по МСЗ и се представлява от Комисията в Международния съвет за захарта. Държавите членки не са отделна страна по МСЗ. Преговорите на ЕС по частичното преразглеждане на МСЗ са от изключителната компетентност на Съюза.

               ·Пропорционалност

                  Изменението на МСЗ с цел да се постигне структура на гласуване, която представлява относителното значение на членовете на МОЗ в световната икономика на захарта, както и други въпроси, водещи до осъвременяване на споразумението, са в интерес на Съюза. Понастоящем участието на ЕС в МОЗ е от полза както за Съюза, така и за останалите държави, членуващи в МОЗ. Тъй като обаче промените в относителното значение на ЕС не са получили отражение в по-малък брой гласове и следователно намалени финансови вноски, това участие има прекалено висока цена. Другите членове на МОЗ, които са увеличили присъствието си на световните пазари на захар, не са увеличили съответно вноската си. Осъвременяването на споразумението и разширяването на обхвата му няма да доведат до по-високи разходи, а се очаква да привлекат повече интерес към МОЗ чрез потенциалното привличане на нови членове, както и чрез увеличаване на значението на дейността ѝ.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Съюзът е член на МОЗ и неговото членство като цяло е подкрепяно от 1992 г. насам от захарния сектор в ЕС, както и от повечето държави членки. Не беше счетено за необходимо да се извършат консултации със заинтересованите страни в един процес, който има за цел единствено да продължи членството на Съюза в МОЗ, макар и по набор от правила, които съответстват на правилата на други международни органи по суровините, в които ЕС членува. В крайна сметка намалената относителна тежест на ЕС на световния пазар на захар би следвало да доведе и до умерено намаление на вноските в МОЗ.

               •Оценка на въздействието

               Цялостна оценка на въздействието не е необходима, тъй като няма вероятност мярката да окаже значително икономическо, екологично или социално въздействие. Успешното изменение на МСЗ би довело до по-ниска финансова вноска на Съюза в МОЗ. Същевременно едно по-прозрачно и равноправно разпределение на гласовете може дори да подпомогне привличането на нови членове в МОЗ, което би довело до допълнително намаляване на разходите.

                  Въпреки че справедливото и равноправно участие на ЕС в бюджета на МОЗ определено е в основата на необходимостта от изменение на МСЗ, за реформата има и причини, различни от бюджетните. Необходимостта членовете на МОЗ да понесат своята тежест по отношение на вноските си в административния бюджет на МОЗ е основна отправна точка за осъвременяването на МСЗ и следва да доведе до по-активно участие в МОЗ на нейните членове.

               4.ОТРАЖЕНИЕ ВЪРХУ БЮДЖЕТА

                  Започването на преговори няма въздействие върху бюджета.

               Препоръка за

               РЕШЕНИЕ НА СЪВЕТА

               за разрешаване на започването на преговори за изменение на Международното споразумение за захарта от 1992 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Съюзът е страна по Международното споразумение за захарта от 1992 г.
                  1
                (наричано по-долу „МСЗ“) и член на Международната организация за захарта (наричана по-долу „МОЗ“).

               (2)От 1995 г. насам Съюзът е одобрявал удължаването на МСЗ за срокове от по две години. На 19 юли 2019 г. по време на 55-ата сесия на Международния съвет за захарта Комисията, с разрешение на Съвета
                  2
               , изрази позицията си в полза на допълнителното удължаване на МСЗ за срок от не повече от две години, който изтича на 31 декември 2021 г.

               (3)Съгласно член 8 от МСЗ Международният съвет за захарта изпълнява или гарантира изпълнението на всички функции, необходими за прилагането на разпоредбите на МСЗ. Съгласно член 13 от МСЗ всички решения на Международния съвет за захарта се вземат по принцип с консенсус. Ако не бъде постигнат консенсус, решенията се приемат с обикновено мнозинство, освен ако в МСЗ не е предвидено специално гласуване.

               (4)Съгласно член 25 от МСЗ членовете на МОЗ разполагат с общо 2000 гласа. Всеки един от членовете разполага с определен брой гласове, който всяка година се преизчислява в съответствие с критериите, изложени в МСЗ.

               (5)В интерес на Съюза е да участва в международно споразумение за захарта, като се има предвид значението на този сектор за редица държави членки и за икономиката на европейския сектор на захарта.

               (6)Институционалната рамка на МСЗ обаче, и по-конкретно разпределението на гласовете между членовете на МОЗ, което също така е база за определяне на финансовата вноска на членовете в МОЗ, вече не отразява реалността на световния пазар на захар.

               (7)Съгласно правилата на МСЗ относно финансовите вноски в МОЗ делът на Съюза е останал същият от 1992 г. насам, въпреки че оттогава световният пазар на захар се е променил значително, и особено относителната позиция на Съюза в него. В резултат на това Съюзът е поел непропорционално висок дял от бюджетните разходи и от отговорността в МОЗ през последните години.

               (8)С Решение (ЕС) 2017/2242 на Съвета
                  3
                Комисията получи мандат от Съвета да започне преговори с другите страни по МСЗ в рамките на Международния съвет за захарта с оглед осъвременяването на МСЗ, по-специално по отношение на несъответствията между броя гласове и финансовите вноски на членовете на МОЗ, от една страна, и тяхната относителна позиция на световния пазар на захар, от друга страна. Този мандат остава валиден до 31 декември 2019 г.

               (9)Въз основа на мандата, получен с Решение (ЕС) 2017/2242, Комисията встъпи в преговори с държавите, членуващи в МОЗ, и представи конкретни предложения за изменение на член 25 от МСЗ, с който се уреждат приемането на административния бюджет и вноските на членовете. На своята 55-та сесия на 19 юли 2019 г. Международният съвет за захарта реши да започне преговори за частично преразглеждане на МСЗ  под ръководството на Конференцията на ООН за търговия и развитие (УНКТАД) преди следващото си заседание през ноември 2019 г. След искания от няколко държави, членуващи в МОЗ, Международният съвет за захарта реши, че освен преразглеждането на член 25 от МСЗ, предложено от Съюза, предмет на официални преговори трябва да станат и други области на МСЗ. Тези други области са по-специално целите и работните приоритети на МОЗ.

               (10)Съгласно решението на Международния съвет за захарта от 19 юли 2019 г. тези преговори трябва да приключат не по-късно от 31 декември 2021 г. Този срок означава, че преговорите няма да приключат преди да изтече срокът на действие на мандата, получен с Решение (ЕС) 2017/2242. Следователно е необходим нов мандат от Съвета, който да обхваща удължения срок и разширения обхват на преговорите.

               (11)Всички изменения, одобрени по време на тези преговори, следва да се приемат съгласно процедурата, определена в член 44 от МСЗ. Съгласно посочения член Международният съвет за захарта има право, посредством специално гласуване, да препоръча на членовете на МОЗ изменение на МСЗ. Тъй като Съюзът е член на Международния съвет за захарта, в съответствие с член 7 от МСЗ той следва да може да участва в преговори с оглед изменение на институционалната рамка на МСЗ.

               (12)Поради това е целесъобразно Комисията да бъде упълномощена да започне преговори за изменение на МСЗ в рамките на Международния съвет за захарта, да бъдат установени указания за водене на преговори и при воденето им Комисията да продължи да се консултира със същия специален комитет, назначен с Решение (ЕС) 2017/2242,

               ПРИЕ НАСТОЯЩОТО РЕШЕНИЕ:

               Член 1

               С настоящото Комисията се упълномощава да преговаря от името на Съюза за изменения на Международното споразумение за захарта от 1992 г.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с работна група „Суровини“.

               Член 4

               Настоящото решение се прилага до 31 декември 2021 г.

               Член 5

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        Решение 92/580/ЕИО на Съвета от 13 ноември 1992 г. относно подписването и сключването на Международното споразумение за захарта от 1992 г. (ОВ L 379, 23.12.1992 г., стp. 15).

                     (2)

                        Решение (ЕС) 2019/1251 на Съвета от 15 юли 2019 г. за позицията, която трябва да се заеме от името на Европейския съюз в рамките на Международния съвет по захарта във връзка с продължаването на срока на действие на Международното споразумение за захарта от 1992 г. (ОВ L 195, 23.7.2019 г., стр. 18).

                     (3)

                        Решение (ЕС) 2017/2242 на Съвета от 30 ноември 2017 г. за разрешаване на започването на преговори за изменение на Международното споразумение за захарта от 1992 г. (ОВ L 322, 7.12.2017 г., стр. 29).

    ---documentbreak---

               ЕВРОПЕЙСКА КОМИСИЯ
            Брюксел, 15.11.2019
            COM(2019) 595 final
            ПРИЛОЖЕНИЕ
            към
            препоръка заРЕШЕНИЕ НА СЪВЕТА
            за разрешаване на започването на преговори за изменение на Международното споразумение за захарта от 1992 г.

               ПРИЛОЖЕНИЕ

               Указания за водене на преговорите за изменение на Международното споразумение за захарта от 1992 г.

               Комисията се упълномощава да участва в преговорите, които Международният съвет за захарта реши да започне с цел изменение на Международното споразумение за захарта („МСЗ“) по отношение на въпроси, засягащи административния бюджет и вноските, целите и работната програма на Международната организация за захарта. Комисията ще участва в тези преговори с оглед модернизирането на МСЗ, и по-конкретно преодоляването на съществуващите несъответствия между разпределението на гласовете и финансовите вноски на членовете на Международната организация за захарта, от една страна, и тяхната относителна позиция на световния пазар на захар, от друга страна, като се вземат предвид промените на световния пазар на захар.


               ЕВРОПЕЙСКА КОМИСИЯ
            Брюксел, 4.6.2019
            COM(2019) 248 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство и съответен протокол с Ислямска република Мавритания
            {SWD(2019) 195 final} - {SWD(2019) 196 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на предложението

               Комисията предлага започването на преговори за ново споразумение за партньорство в областта на устойчивото рибарство с Ислямска република Мавритания и съответен нов протокол, които да отговарят на нуждите на риболовния флот на Съюза и да са в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

                  Действащото в момента Споразумение за партньорство в областта на рибарството между Европейския съюз и Мавритания
                     1
                   беше сключено на 4 август 2008 г.
                     2
                  . Настоящото предложение се отнася до договарянето на ново споразумение за партньорство в областта на устойчивото рибарство, така че да се включат някои разпоредби, съдържащи се в Регламент (ЕС) № № 1380/2013
                     3
                  , които не попадат в обхвата на сегашното споразумение за партньорство в областта на рибарството (СПОР). Действащият в момента протокол
                     4
                   към споразумението, чийто срок на действие е четири години, влезе в сила на 16 ноември 2015 г.
                     5
                   и изтича на 15 ноември 2019 г. Той беше изменен с Решение (ЕС) 2017/451 на Комисията
                     6
                   и с Решение (ЕС) 2017/1373 на Комисията
                     7
                  . В този протокол се определят възможностите за риболов, които се предоставят на флота на Съюза, и съответното финансово участие от Съюза и корабособствениците.

                  Дължимото на Мавритания годишно финансово участие от публичните средства на ЕС възлиза на 61 625 000 EUR
                     8
                  , от които 4 125 000 EUR са предназначени за секторна подкрепа.

               Споразумението за партньорство в областта на рибарството с Мавритания предоставя възможности за риболов на дънни и пелагични видове, както и на риба тон и далекомигриращи видове, за корабите на ЕС от 10 държави членки
                  9
                (Германия, Ирландия, Испания, Франция, Италия, Латвия, Литва, Нидерландия, Полша и Португалия). Европейският съюз вече разполага с добре развита мрежа от двустранни споразумения за партньорство в областта на устойчивото рибарство (СПОУР) с редица западноафрикански държави с излаз на Атлантическия океан — по-конкретно с Мароко, Сенегал, Гамбия, Гвинея Бисау, Либерия и Кот д’Ивоар.

                  СПОУР допринасят за утвърждаването в международен аспект на целите на общата политика в областта на рибарството, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Наред с това те стимулират научното сътрудничество между ЕС и неговите партньори, насърчават прозрачността и устойчивостта с оглед на по-доброто управление на рибните ресурси, както и управлението чрез подкрепа за наблюдението, контрола и надзора на дейностите на националните и чуждестранните флотове и чрез финансиране на борбата с незаконния, недеклариран и нерегулиран риболов. СПОУР допринасят за устойчивото развитие на риболовната промишленост на местно равнище и за насърчаване на растежа и достойните условия на труд в морския сектор. Те укрепват позициите на Европейския съюз в международните и регионалните риболовни организации: в конкретния случай на Мавритания тези организации са Международната комисия за опазване на рибата тон в Атлантическия океан (ICCAT)
                     10
                   и Комитетът по риболова в централната източна част на Атлантическия океан (CECAF)
                     11
                  .

               •Съгласуваност с другите политики на Съюза

                  Преговорите за ново споразумение и съответен протокол с Мавритания са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

               2.ПРАВНИ ЕЛЕМЕНТИ НА ПРЕПОРЪКАТА

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз, в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не е приложимо — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  През 2018—2019 г. Комисията извърши последваща оценка на действащия в момента протокол към СПОР с Мавритания, както и предварителна оценка на евентуалното подновяване на този протокол. Заключенията от оценката са изложени в отделен работен документ на службите на Комисията.

                  В заключенията от оценката се посочва, че риболовните сектори на ЕС проявяват силен интерес към извършването на риболов в Мавритания и че подновяването на протокола ще допринесе за засилване на наблюдението, контрола и надзора, както и за по-доброто управление на рибарството в региона.

                  За ЕС е важно да поддържа инструмент, позволяващ задълбочено секторно сътрудничество с държава, която — поради обхвата на риболовната зона под нейната юрисдикция — е водещ фактор в управлението на океаните в съответния подрегион. Освен това за корабите на ЕС, включително за тези от тях, които са базирани в най-отдалечени региони (например на Канарските острови) и които извършват риболов на дънни и пелагични видове, както и за сейнерите за улов на риба тон и корабите с парагади, това означава запазване на достъпа до риболовна зона, която е важна за използването на риболовни стратегии в рамките на многогодишна международна правна рамка.

                  Що се отнася до компетентните органи на Мавритания, тяхната цел е да запазят отношенията си с ЕС с оглед укрепване на управлението на океаните, като се ползват от специална секторна подкрепа, предвиждаща възможности за многогодишно финансиране.

               •Консултации със заинтересованите страни

                  В рамките на оценката бяха проведени консултации с държавите членки, представители на сектора и международни организации на гражданското общество, както и с органа за управление на рибарството и представители на гражданското общество на Мавритания. Бяха проведени също така консултации в рамките на Консултативния съвет по далечно плаване, по-специално на заседанието му от 27 март 2019 г.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Не е приложимо.

               •Основни права

                  В указанията за водене на преговори, предложени като приложение към решението, се препоръчва да се разреши започването на преговори, като се включи клауза относно последиците в случай на нарушаване на правата на човека и демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета във връзка с новия протокол включва изплащането на финансово участие към Ислямска република Мавритания. Съответните бюджетни средства под формата на бюджетни кредити за поети задължения и бюджетни кредити за плащания трябва да бъдат включвани ежегодно в бюджетния ред за споразуменията за партньорство в областта на устойчивото рибарство (11 03 01) и трябва също така да са съвместими с финансовото програмиране на приложимата многогодишна финансова рамка. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  12
               .

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценка и докладване

                  Очаква се преговорите да започнат през второто тримесечие на 2019 г.

               •Подробно разяснение на специфичните разпоредби на предложението

                  Комисията препоръчва следното:

                  — Съветът да упълномощи Комисията да започне и проведе преговори за сключването на споразумение за партньорство в областта на устойчивото рибарство с Ислямска република Мавритания и на съответен протокол;

                  — Комисията да бъде определена за преговарящ на ЕС по този въпрос;

                  — Комисията да води преговорите, като се консултира със специалния комитет, създаден в съответствие с Договора за функционирането на Европейския съюз;

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство и съответен протокол с Ислямска република Мавритания

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да се започнат преговори с цел сключване на ново споразумение за партньорство в областта на устойчивото рибарство и съответен протокол с Ислямска република Мавритания,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори за сключване на ново споразумение за партньорство в областта на устойчивото рибарство и съответен протокол с Мавритания.

               Член 2

               Преговорите се провеждат в консултация с Работната група на Съвета по външна политика на рибарството въз основа на указанията за водене на преговори, съдържащи се в приложението към настоящото решение.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 343, 8.12.2006 г., стр. 4.

                     (2)

                  https://www.consilium.europa.eu/bg/documents-publications/treaties-agreements/agreement/?id=2006111&DocLanguage=en

                     (3)

                        Вж. част VI, дял II от Регламент (ЕС) № 1380/2013.

                     (4)

                        ОВ L 315, 1.12.2015 г., стр. 3.

                     (5)

                  https://www.consilium.europa.eu/bg/documents-publications/treaties-agreements/agreement/?id=2015063&DocLanguage=en

                     (6)

                        ОВ L 69, 15.3.2017 г., стр. 34.

                     (7)

                        ОВ L 193, 25.7.2017 г., стр. 4.

                     (8)

                        През последните две години от действието на протокола.  За двете предходни години годишното финансово участие е било 59 125 000 EUR в съответствие с член 2, параграф 1 и член 3, параграф 1 от протокола, изменен с Решение (ЕС) 2017/451 на Комисията от 14 март 2017 г. (ОВ L 69, 15.3.2017 г., стр. 34).

                     (9)

                        По силата на действащия в момента протокол към СПОР Обединеното кралство разполагаше с възможности за риболов до 2019 г.

                     (10)

                        ICCAT e създаден по силата на международното право орган за опазване и управление на далекомигриращите видове в региона (
                  http://www.fao.org/fishery/rfb/iccat/en
                  ).

                     (11)

                        За опазването и управлението на дънните и пелагичните видове отговаря CECAF (
                  http://www.fao.org/fishery/rfb/cecaf/en
                  ).

                     (12)

                        Глава 40 (бюджетен ред 40 02 41 — „Резерви“) в съответствие с Междуинституционалното споразумение относно многогодишната финансова рамка (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел, 4.6.2019
            COM(2019) 248 final
            ПРИЛОЖЕНИЕ
            към
            Препоръка
            за Решение на Съвета за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство и съответен протокол с Ислямска република Мавритания
            {SWD(2019) 195 final} - {SWD(2019) 196 final}

               ПРИЛОЖЕНИЕ

               Указания за водене на преговори

               –Целта на преговорите е сключване на споразумение за партньорство в областта на устойчивото рибарство и съответен протокол между Европейския съюз и Ислямска република Мавритания в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със съобщението на Комисията от 13 юли 2011 г. относно външното измерение на общата политика в областта на рибарството.

               –Поради това в споразумението за партньорство в областта на устойчивото рибарство следва да се определят общата рамка, общите принципи и целите, които ще бъдат в основата на партньорството с Ислямска република Мавритания. В него следва да се съдържа клауза за отменяне на действащото в момента Споразумение за партньорство в областта на рибарството между Европейската общност и Ислямска република Мавритания
                  1
               .

               –За да се насърчи устойчивото и отговорно рибарство, като в същото време се осигурят ползи както за ЕС, така и за Ислямска република Мавритания, произтичащи от новото споразумение и съответния протокол, по време на преговорите Комисията ще се ръководи от следните цели:

               ·да се осигурят достъп до риболовната зона на Ислямска република Мавритания и необходимите разрешения за риболов в тази зона за корабите от флота на ЕС, като по този начин, наред с другото, се разшири мрежата от споразумения за партньорство в областта на устойчивото рибарство, които са на разположение на европейските оператори в Западна Африка;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се отчита риболовният капацитет на местния флот и същевременно се отдели специално внимание на далекомигриращия характер на съответните запаси;

               ·да се осигури подходящ дял от излишъците от рибни ресурси, който да е изцяло съобразен с интересите на флотовете на ЕС, когато тези ресурси представляват интерес и за други чуждестранни флотове, и да се прилагат едни и същи технически условия спрямо всички чуждестранни флотове;

               ·да се гарантира, че достъпът до риболовните ресурси се основава на миналата и очакваната бъдеща дейност на флота на ЕС в региона, като се отчитат най-добрите и най-актуални налични научни становища и интересите на ЕС в най-отдалечените региони;

               ·да бъде установен диалог за укрепване на секторната политика, за да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности и предоставянето на научни становища; да се поощрява икономическата дейност и да се вземат мерки, насочени, наред с другото, към отстраняване на причините, поради които мигранти незаконно напускат територията на Мавритания;

               ·да се гарантира, че протоколът ще помогне за насърчаването на растежа и достойните условия на труд в морския сектор, като се вземат предвид съответните конвенции на Международната организация на труда;

               ·да бъде включена клауза относно последиците в случай на нарушаване на правата на човека и демократичните принципи.

               –По-конкретно в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз,

               ·финансовата компенсация и условията за нейното изплащане и

               ·механизмите за предоставяне на секторната подкрепа.

               –В случай че преговорите за ново споразумение за партньорство в областта на устойчивото рибарство и съответен протокол между Европейския съюз и Ислямска република Мавритания продължат по-дълго от предвиденото време и с цел да се избегне продължително прекъсване на риболовните дейности, Комисията следва да договори с Ислямска република Мавритания удължаване на срока на действие на действащото в момента споразумение и съответния протокол с не повече от една година, като същевременно продължава да работи по договарянето на ново споразумение за партньорство в областта на устойчивото рибарство и съответен протокол съгласно посочените по-горе цели.

                     (1)

                        ОВ L 343, 8.12.2006 г., стр. 4.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 539 final
            Препоръка за
            РЕШЕНИЕ НА СЪВЕТА
            с което се констатира, че Унгария не е предприела ефективни действия в отговор на препоръката на Съвета от 4 декември 2018 г.
            {SWD(2019) 534 final}

               Препоръка за

               РЕШЕНИЕ НА СЪВЕТА

               с което се констатира, че Унгария не е предприела ефективни действия в отговор на препоръката на Съвета от 4 декември 2018 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Регламент (ЕО) № 1466/97 на Съвета
                  1
               , и по-специално член 10, параграф 2, алинея 4 от него,

               като взе предвид препоръката на Европейската комисия,

               като има предвид, че:

               (1)На 22 юни 2018 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че в Унгария съществува значително отклонение от плана за корекции за постигане на средносрочната бюджетна цел от -1,5 % от БВП. С оглед на установеното значително отклонение, на 22 юни 2018 г. Съветът отправи препоръка
                  2
                към Унгария да предприеме необходимите мерки, за да гарантира, че номиналният темп на растеж на нетните първични държавни разходи
                  3
                няма да надвиши 2,8 % през 2018 г., което съответства на годишна корекция на структурното салдо в размер на 1,0 % от БВП.

               (2)На 4 декември 2018 г. Съветът стигна до заключението, че Унгария не е предприела ефективни действия в отговор на препоръката на Съвета от 22 юни 2018 г. Въз основа на това на 4 декември 2018 г. Съветът издаде преразгледана препоръка за това Унгария да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2019 г., което съответства на годишна корекция на структурното салдо в размер на 1,0 % от БВП
                  4
               . Той също така препоръча на Унгария да използва всички извънредни приходи за намаляване на своя дефицит, а мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 април 2019 г., в който Унгария да докладва относно действията, предприети в отговор на препоръката.

               (3)На 20 март 2019 г. Комисията проведе мисия за засилено наблюдение в Унгария с цел да извърши мониторинг на място съгласно член 11, параграф 2 от Регламент (ЕО) № 1466/97 на Съвета. След като изпрати предварителните си заключения на унгарските органи за коментар, Комисията докладва за тях на Съвета на 5 юни 2019 г. Впоследствие тези заключения бяха оповестени публично. В доклада на Комисията се установява, че унгарските органи не планират да предприемат действия по препоръката на Съвета от 4 декември 2018 г. По време на мисията органите потвърдиха, че тяхната бюджетна цел за 2019 г. остава номинален дефицит от 1,8 %, както е включен в приетия през юли 2018 г. бюджет за 2019 г., въпреки по-благоприятния макроикономически сценарий и по-добрите от очакваните резултати за бюджета за 2018 г.

               (4)На 15 април 2019 г. унгарските органи предадоха доклад за предприетите действия в отговор на препоръката на Съвета от 4 декември 2018 г. В доклада органите отново заявиха, че тяхната цел за 2019 г. остава номинален дефицит от 1,8 % от БВП през 2019 г., 0,4 процентни пункта намаление на БВП в сравнение с резултатите за 2018 г. Докладът не съдържа никакви планове за съобразяване с препоръчаната от Съвета фискална корекция. В допълнение, широкият спектър от икономически програми с фискално въздействие, изброени в доклада, остават до голяма степен неостойностени; докладът също така не включва бюджетни прогнози за 2019 г. По този начин докладът не отговаря на изискването за докладване на Съвета. Подобрението на основния структурен дефицит е значително по-малко от изискването, посочено в препоръката на Съвета.

               (5)Въз основа на прогнозата на Комисията от пролетта на 2019 г., публикувана на 7 май 2019 г., растежът на нетните първични разходи се очаква да възлезе на 6,5 % през 2019 г., което е значително над препоръчаната стойност от 3,3 %. Структурното салдо се очаква да се подобри с 0,4 % от БВП спрямо 2018 г., което е под препоръчаното подобрение от 1,0 % от БВП. Следователно и двата показателя сочат отклонение от препоръчаната корекция. Разликата в целевия показател за разходите възлиза на 1,2 % от БВП. Разликата в структурното салдо е малко по-малка — 0,6 % от БВП. Структурното салдо е повлияно отрицателно от неизпълнението на някои приходи. Отчитането на целевия показател за разходите е засегнато много неблагоприятно от средносрочния потенциален темп на растеж на БВП, прилаган в изчислението му, който включва много нисък потенциален темп на растеж на БВП в периода след кризата. Освен това дефлаторът на БВП в основата на целевия показател за разходите не изглежда добре съобразен с нарастващия натиск върху разходите, което засяга държавните разходи. След коригирането му, за да бъдат отчетени тези фактори, целевият показател за разходите изглежда отразява адекватно структурната корекция, но все още сочи отклонение от препоръчаната корекция.

               (6)След прогнозата на Комисията от есента на 2018 г., на която се основаваше препоръката на Съвета от 4 декември 2018 г., унгарските органи обявиха нови експанзионистични мерки по отношение на разходите. Освен това след по-бързото от очакваното нарастване на заплатите в публичния сектор през 2018 г., от есента на 2018 г. насам бяха обявени нови увеличения на заплатите за някои категории. И накрая, по-високите резерви в бюджета, с изричното намерение на правителството да ги изчерпа напълно до края на годината, допринесоха за прогнозите за разходите за 2019 г. В резултат на това отклонението от целевия показател за разходите се очаква да бъде значително по-голямо от отклонението, установено в оценката, извършена през есента на 2018 г.

               (7)Това води до заключението, че действията, предприети от Унгария в отговор на препоръката на Съвета от 4 декември 2018 г., са недостатъчни. Структурната корекция не е достатъчна, за да гарантира, че номиналният темп на растеж на нетните първични държавни разходи не надвишава 3,3 % през 2019 г., което съответства на годишна корекция на структурното салдо от 1,0 % от БВП,

               ПРИЕ НАСТОЯЩОТО РЕШЕНИЕ:

               Член 1

               Унгария не е предприела ефективни действия в отговор на препоръката на Съвета от 4 декември 2018 г.

               Член 2

               Адресат на настоящото решение е Унгария.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ С 223, 27.6.2018 г., стр. 1.

                     (3)

                        Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (4)

                        ОВ С 460, 21.12.2018 г., стр. 4.